Pluhuri yjor pranë Plutonit
Anija hapësinore New Horizons bëhet gati për fluturimin e parë pranë planetit
Sistemi ynë diellor filloi me grimca gazi dhe pluhuri të krijuara nga yjet, që u bashkuan duke formuar diellin, planetet dhe njerëzit. Dhe mbeti ende mjaft pluhur yjor. Kështu, ndërsa anija hapësinore New Horizons bëhet gati për fluturimin e parë pranë Plutonit, më 14 korrik, pluhuri është një nga referencat. Korrespondentja e Zërit të Amerikës, Shelley Schlender njofton nga Boulder i Kolorados: Në një laborator në Universitetin e Kolorados, studiuesit po rikrijojnë kushtet e hapësirës. Një makineri thith ajrin nga një tub, në mënyrë që shkencëtarët të mund të rrisin shpejtësinë e pluhurit të tokës që të arrijë atë të pluhurit në hapësirë. Asistenti kërkimor, David James thotë se këto prova mund të ndihmojnë për të krijuar mjete dhe kostume hapësinore më të qëndrueshme ndaj shpimit. Interesi i tij për inxhinierinë hapësinore lindi para 10 vjetësh, kur ai dhe studentë të tjerë, përfshirë Tiffany Finleyn, ndërtuan një sahat pluhuri yjor për misionin e vitit 2006 New Horizon për në Pluton. Finley është tani Menaxhere për Operacionet Shkencore për misionin e Hapësirës New Horizons. Mihaly Horanyi, profesori përgjegjës për Sahatin e Pluhurit Yjor, thotë se projekti ka ndihmuar deri tani për trajnimin e 30 studentëve. Pas nëntë vjetësh dhe afro 25 miliardë kilometrash, New Horizon po i afrohet më në fund Plutonit. Gjashtë instrumenta po dërgojnë në tokë të dhënat që po grumbullohen. I shtati, Sahati i Pluhurit Yjor, ka qenë aktiv gjatë gjithë kohës. Horanyi thotë se Sahatët e Pluhurit kanë ndihmuar studiuesit që të kuptojnë më mirë natyrën e “goditjeve” të rralla por shkatërruese të pluhurit. Për fat të mirë, vetëm pak grimëza në javë e kanë goditur Sahatin e Pluhurit dhe nuk kanë shkaktuar ndonjë dëm. Por kjo do të thotë që shumë objekte mund të jenë duke u përplasur më larg në hapësirë. Profesor Horanyi mendon se 5 mijë kilogramë pluhur për sekondë vjen nga Brezi Kuiper, një unazë e vogël botësh të akullta, përfshirë Plutonin në skaj të sistemit diellor. Pas një eksplorimi pesë mujor të Plutonit, shumë instrumenta të New Horizons do të shuhen. Por ndërsa anija vazhdon udhëtimin, Sahati do të vazhdojë të numërojë grimcat e pluhurit.